Svensk avis: - LSK-Haglund nærmer seg storklubb
Mye skal gå galt for at Malmö ikke innkasserer seriegullet i Sverige. To runder før slutt leder de med fem poeng, men de velger likevel å skille lag med Rikard Norling. Ifølge Svenska Dagbladet tyder alt på at Lillestrøm-trener Magnus Haglund overtar. LSK-sjefen er fortsatt hemmelighetsfull om sin egen fremtid, men er klar på én ting: - Jeg er ikke klar for Malmø, sier Haglund til VG torsdag morgen.40-åringens avtale med kanarifuglene utløper ved sesongslutt, men han er ønsket med videre på Åråsen. I sitt første år ledet han laget til en niendeplass, og klubben ligger foreløpig an til å ende på samme plassering i 2013. Han har blitt linket til flere jobber i Sverige - blant annet til å overta etter Per-Mathias Høgmo i Djurgården. - Jeg har tilbud fra Lillestrøm og klubber i Sverige. - Kan du gi et tidsperspektiv for når du tar en avgjørelse? - I løpet av et par dager. - Har du pratet med Malmø? - Jeg kommenterer ikke hvilke klubber som jeg har vært i dialog med.- Hva legger du til grunn - rent sportslig - når du bestemmer deg? - Det er ikke noe jeg vil gå inn på. Jeg har et tilbud fra Lillestrøm, og jeg gjør en totalvurdering. Jeg tar et valg i løpet av noen dager, svarer Haglund. Ifølge Svenska Dagbladet kan Haglund ha blitt enig med Malmø for en tid tilbake. Daglig leder i Lillestrøm, Torgeir Bjarmann, håper i det lengste at treneren fortsetter i norsk fotball. - Vi håper på å få et svar denne uken, og vi begynner å nærme oss et tidspunkt der vi eventuelt må se etter en plan B. Vi har tro på at kontinuitet på trenersiden vil gi oss flere poeng neste sesong, sier Bjarmann til dagens utgave av VG.
Magnus Haglund (40) kan bli Malmøs nye trener, men Lillestrøm-sjefen avviser at en avtale er klar.